정조 19년
乙卯六月初四日卯時上御熙政堂大臣禮堂備局堂上引見入侍時行右承旨李益運假注書具得魯事變假注書柳聖儀記注官金錫泰金良倜左議政兪彦鎬行禮曹判書閔鍾顯行司直徐有隣判敦寧金持默行司直沈頤之刑曹判書李得臣吏曹判書尹蓍東戶曹判書李時秀兵曹判書沈煥之兵曹參判徐有大行副司直李漢豐徐龍輔開城留守李冕膺校理韓用鐸以次進伏訖上曰大臣進前彦鎬曰日氣極熱聖體若何上曰一樣矣彦鎬曰寢睡水剌之節若何上曰一樣矣彦鎬曰王大妃殿氣候若何上曰一樣矣彦鎬曰日前以誕辰稱慶旣承聖敎退自前席顒俟召接之命今已多日果承慈宮勉從之兪音乎上曰在予下情豈待卿等之請而慈懷甚以爲難一半分飾喜之方雖在於儀文而其在順志之道亦不敢一味强請所以多日遲延不得召見者而第以不得如例爲之一日二日一向遷就亦涉未安矣先朝聖孝何如而丁卯年仁元聖母周甲承順慈志應行之禮多未得擧行則今番奉觴上壽固是情禮之當然而其在仰體追述之道亦難如例備儀然而亦不可全闕儀文無賀之名有賀之實稱之以親進致詞表裏而百官咸造則於情於禮可謂兩便矣鍾顯曰只稱致詞表裏則非賀禮也誕辰陳賀卽每年應行之例此與遇慶稱賀豐亨豫大之擧尤有間焉矣彦鎬曰其間日子尙遠多方仰請期於勉回慈心臣等區區之望也上曰儀文者有國之所重也故在昔肅廟朝甲子莊烈王后周甲則非縟儀可行之時而爲其所重應行典禮亦皆如例爲之則是年之是月是日卽國朝初有慶也以予欣忭頌祝之情有何不可行之禮而但慈宮之心以此歲非徒爲慈宮周甲之歲故慈心之感舊興懷百倍他時且仁元王后則追念庚子而不許稱慶先朝甲戌則追慕丁卯而不擧縟儀壬申貞聖王后周甲不得如例擧行且以慈宮之私情言之癸巳卽洪奉賀周甲而以其所遭未免虛度慈情之到今愴感當復如何以此以彼果難備禮矣仁元王后誕辰翌日猶行小酌而今月十九日又是慈宮行素之日退日進酌亦不得爲矣彦鎬曰縟儀之載擧則不過應行之例事此則少無張大之嫌期回慈心千萬顒祝上曰近日慈宮反以此費慮故亦不敢頻數仰請矣雖緣予忱誠淺薄未能感懷而逢此辰喜懼交中故亦不無不欲張大之心矣伊日小酌爲予一分伸情之道而事屬慶禮雖小儀節慈心每以爲難故此亦不能預定而只行致詞之儀雖非備禮亦是賀也彦鎬曰臣於癸未幸忝史官獲覩稱慶盛禮而伊時亦不得趁卽準請至有退行之擧今以慈宮追感之懷若不肯許則差退擧行恐似合宜矣上曰上奉慈殿其在怡悅之意固當備儀行之而雖是例行之賀禮亦難承諾第當乘間更請而誕日箋文雖非陳賀自是應行箋文頭辭則先爲撰出行會京外可也上曰今日次對之進定一則爲所重也陳賀進酌兩件事連日仰稟慈宮則慈心過加撝謙尙靳允許蓋丁卯之仁元聖母周甲誕辰甲戌之先朝周甲誕辰俱未備禮飾慶者慈心聖意俱在於追昔則況今日慈宮之心乎不但丁卯甲戌已例之如此壬申之貞聖王后回甲誕辰亦不得如儀設行故尙未承勉從之敎自顧下忱誠爲缺然而若以順志之道言之則亦有不敢强請者矣至於進酌則慈敎尤爲邁邁丁卯退期之擧或可爲傍照得請之方而亦未易遂誠今若斟酌於儀文之間無陳賀之名而有陳賀之實一以伸愛日之忱一以順撝謙之志庶可以兩得其宜而此亦姑未得諾更當有下敎矣左議政兪彦鎬曰臣等於初吉陳請之後鎭日顒俟今伏承縷縷聖敎慈心之撝謙聖意之將順豈不誠欽仰而是月是日之慶實我國家之初有則獻賀稱觴但係情禮之不可已誕辰之前尙有多日伏望更爲導達遄降成命焉禮曹判書閔鍾顯曰今此慈宮周甲誕辰之載回實是四百年初有之慶日前臣等所請乃是應行之典而又有可據之例成命之降方此顒祝卽伏承聖敎慈宮撝謙之盛意聖上順志之達孝不勝欽歎第伏念是歲是日之慶雖使儀文大備鍾鼓迭奏猶未足以飾慶賁喜則況此年例陳賀從簡進酌之猶未蒙許者其爲抑鬱尤當如何惟願更稟慈敎亟擧當行之禮焉上曰待得諾更招卿等矣出擧條鍾顯曰陳賀之備儀進酌之稱禮謹當更待下敎而至於京外進箋則係是當行之事而預先知委然後可以及期封進今此慈宮周甲誕辰八道三都箋文頭辭今文任選出八道三都撥馬行會何如上曰賀儀姑未得諾而權停時亦有大殿誕日封箋之例八道三都箋文頭辭令時帶文任卽爲撰出知委可也出擧條鍾顯曰今此慈宮周甲誕辰京外方物當爲依例封進故敢此仰達矣上曰方物則依丁卯年例勿令封進可也出擧條鍾顯曰誕辰京外物膳自當依例封進而在前周甲誕辰則或有加進之例今番則何以爲乎上曰丁卯年凡事皆仰體慈意務從省約卽今日仰述之端只以誕日物膳封進可也出擧條鍾顯曰慈宮周甲誕辰八道三都箋文今方知委封進而大殿王大妃殿中宮殿亦當一體封進故敢此仰達矣上曰丁卯年賀儀及方物之膳箋文皆只於當殿爲之今番亦只於當宮封進可也出擧條上敎鍾顯曰向日景慕宮朔享親行時祭文多不稱意故屢次還下矣鍾顯曰臣於文字本來疎蕪矣彦鎬曰至重至大之文字過於操心故撰進甚難矣上曰近來東伯操紙華立書皆可用可謂善於代撰矣關東治績之能否未可知而篤老侍下且甚便近故除之上曰今日次對一則爲所重也一則爲民事也近日雨暘之如是極可悶然二十九日湖南之三寸雨幸甚幸甚都下其曉之雨不過二分矣彦鎬曰其日霑霔亦云不小矣上曰近雖旱暵而屋瓦潤濕有若雨下者然矣彦鎬曰霧露雖遜於雨澤亦足爲養物之助矣彦鎬曰此慶尙前監司趙鎭宅狀啓也以爲安東等四邑太還數甚夥多故親執穀簿考閱都數則安東太爲一萬五千三百三十七石零英陽太爲七千五百二十二石零咸昌太爲五千一百十六石零聞慶太爲八千八百四十七石零每當納糴措辦無論遠地貿遷爲弊多端安東太七千石英陽太三千石咸昌太二千石聞慶太四千石依準折作租事請令廟堂稟旨分付矣外邑之穀多民少大爲民弊而太還之至於每戶三四石者尤爲少民難支之端今此道臣以太作租之請實合於裒益之政而但其石數太過依其所請數爻各折半許施之意分付何如上曰依爲之出擧條上曰民事可悶矣嶺南湖南雖有穴農之慮猶可幸也而湖西事最悶卿等亦有所聞果何如云耶彦鎬曰湖西可悶沿邑尤甚云矣有隣曰二十一日之雨至於水原振威而不及於湖西湖西則有二十九日始雨狀啓而列邑雨澤多寡姑無道狀誠甚可鬱矣上曰長湍坡州則近亦久旱而松都則頗有雨澤云今果何如冕膺曰本府畓少田多亦多有水根處故小旱則無慮矣上曰平市提調進前市直近果何如目下裕食之道不可不急急講究矣蓍東曰市直一樣無減而聞西路穀價極貴故船舶爭湊於西道以是之故都下一直朔貴云矣上曰兩西船路如是便順三南商舶則無難駄運而兩西穀物則初不漕轉此亦慨然有隣曰非但長山以南長山以上亦皆無難往來矣上曰貢價出給之後果無稍勝之效否蓍東曰少無其效已往之一例騰貴今不須論而若至今晦七初則恐有匱乏難繼之慮臣業欲以此仰達矣上曰後等貢價又爲預下可乎蓍東曰合等預下則市直似或差勝矣蓍東曰都下市直去益翔貴米穀各廛不無匱乏之慮而江民貿穀所積貯亦無多自今月至七月新穀未出之前則民情必益㦖迫來頭貢米限二三等預先上下除給貢人輩如干糧米餘數則盡爲出付市民平價散賣使都民得有霑漑之效貢人不失厚價之償實爲兩便往復惠廳從便處之恐合事宜故敢此仰達矣上曰諸堂中如有意見陳達可也行司直徐有隣曰市提所奏雖出於平市直裕民食之方而第於貢米已出給之後還爲區別而分屬者恐有違於自朝家從前申飭之本意臣之所見與市提差異而見今都下米直之高踊挽近所無如以爲有難膠守常例則往復惠廳一時闊狹亦無不可矣上曰此一款每以爲難之者貢人之可矜固無論在市民難保其無弊其外奸竇必當多端也吏判所奏亦出於不得已而目下物情無以詳知貢米則爲先限二萬餘石仍等分給而價本事退與有司之臣更加詳議期於周便而有實效可也出擧條上曰今日賓對所重在於慶禮而兼爲民事也城內外屢萬戶計其人口屢十萬而穀貴如此將何以生活耶中夜思之莫知所以至於今年卽國朝初有之慶年也歡欣頌忭之中每念八域阻飢之民厦氊之上玉食靡甘而外邑之民猶施賑貸之政俾飽慈德而至若都下窮民顑頷之類向日羅民之事難保其必無言念及此寧不懍惕其中常賤之自力資活者猶或手足拮据得以糊口而至如貧寒士族則旣不能負戴道路又不忍乞貸東而無他營生之道不無立枯之慮繩樞蔀屋之下安知無此患乎尤所絶矜者貧士之婦女是耳辛苦十指縱得一粒先救其舅姑丈夫有何餘力及於其口而乳養其弱子穉女耶咫尺輦轂之下顑頷嗷嗷者豈不萬萬矜惻賀禮之不欲張大非但爲順志而已誠以歲儉民飢念念憧憧故也卿等視民事如己事凡所以賙救拯活之方盡心講究可也彦鎬曰遇歉之歲分賑都民亦有已例而自前有弊其外賑濟之策有難倉卒講定矣上曰摠廳還穀總數幾何輦下飢民以摠穀分還則何如耶有隣曰賑廳之分還貧民雖有已例而自前屢賑屢失奸僞百出賑廳之無還以此故也今若以摠穀分還而或有來頭難捧之弊則豈不可悶乎龍輔曰摠穀總數不過爲數萬餘石而若無難捧之慮則一時闊狹亦未爲不可矣上曰精抄貧殘之戶分給捧納之際各定洞內尊位任以擧行則豈有難捧之慮乎念及於無告之飢餓予豈食之安而衣之便乎賴朝宗積累之仁予以寡德坐於此位而凡於力所及民處亦不能拯濟致或有一夫一婦塡壑之患則豈不有愧於心乎卿等必思所以賑救之方好矣彦鎬曰聖敎至及於此豈敢不對揚萬一乎有隣等曰伏承下敎德意如天其在有司之任者孰敢不盡心奉行乎上曰是年是月使窮巷貧閭之民擧皆有欣欣然樂生之意回嚬而爲笑則亦豈非慈恩之所曁乎且近來風俗之迫隘日甚一日雖洞里之間不相稱貸矯正此等之事風俗然後國可以爲國自朝廷先施務本之政可也彦鎬曰臣意則分糶之命誠爲恰好自上特下傳敎恐好矣上曰急於民事不遑安寢侵早臨筵詢及卿等者正欲思聞良策且有時原任大臣之未登筵者卿等退去賓廳以筵敎及上下酬酢往復消詳後書入擧條則予當措辭下批不必別下傳敎至若分給時斗數之多少等巡之分排惟在卿等之商量措處矣上曰次對之進定於今日一則爲民事也未明求衣待朝召見者豈爲一時觀瞻之擧哉近聞都下市直高騰日甚云貧士窮民之朝夕不食飢餓顑頷不問可知邦畿千里猶謂之民之所止咫尺城闉阻飢若此而莫云九重莫達任其阻飢萬一如羅州珍島之事則是誰之責寧不懍然今筵以貢米引等發賣事重臣出擧條而二萬石數非不夥然竝令全數勒賣則計口計糧之類必以爲難便抑又思之古有京城分還之例雖因生弊而闕却此等之時何妨一番闊狹乎卿等若已當之賙濟善處之方各陳所見可也左議政兪彦鎬曰貢米之直九兩餘曾所罕見也連自本司嚴飭平市署其中操縱之類痛加禁斷而苦無顯效其爲悶迫不啻飢渴而屢費思量實無拯救之策聖敎及此不勝激感顧今事勢不得不以分還爲歸而賑廳遺在旣難措手摠廳留餉亦幾垂罄誠不知如何措處而恩言若是懇惻經用艱乏有不可顧從長講究極意對揚使貧士小民均蒙拯濟之澤實合事宜矣行司直徐有隣曰在前賑廳摠廳俱有京師分還之擧因其生弊至於廢却今不可遽議復行而今此縷縷下敎寔出於廣慈恩諴小民之至意穀物之艱乏弊瘼之有無有不可顧而賑廳旣難措手則恐當以摠廳平倉磨鍊擧行矣行司直沈頤之曰値此擧國同慶之時特軫窮閭阻飢之類臨筵下敎若是懇惻有司之臣何敢以經費之艱乏不思極意對揚之道乎第於分糶之節期於十分精盡然後可無虛實相蒙惠未下究之弊矣吏曹判書尹蓍東曰今年市直之騰踊實爲挽近所無商販食力之類或可以賴而糊口而至於南北窮巷貧戶寒儒則終年阻飢無計資生坐而待盡之外更無他道此等之人尤爲可矜今者恩敎實出於遇慶廣恩之至意則自下擧行何敢以經費難匱不思對揚之道乎分還救急諸臣旣有仰奏臣亦別無他議惟望講定之得宜實惠之下究矣戶曹判書李時秀曰今此下敎寔出於遇慶廣惠之聖意都民士庶之承聆者必當感戴攢祝臣豈有他見乎上曰卿等退與未及登筵之大臣惠堂相議以其可行之方論理草記使顑頷者得以糊口可也出擧條上曰平天下之極功不過爲生財之方而一年三年之蓄今無可論惠廳事甚可悶也上曰開留進前惠廳事重臣不以爲慮乎冕膺曰居常悶慮而以未得設施之方難以變通每謂如負大何矣上曰先朝初年末年及近歲一年之所入幾何所餘幾何抄出笏記以入可也上曰此皆由於戶曹貸下而然耶彦鎬曰戶曹之前後貸下爲十九萬石而尙無一石充補者矣上曰戶曹元總不縮則此爲務本之政也當宁庚戌之結總比先朝庚戌不無減矣彦鎬曰非不知務本之爲當而不得其人故每每如此矣上曰何曹何事無不得人之歎耶蓍東曰本曹儲窠及外任陞遷雖於口傳之時純望擬入事前已陳達蒙允矣今則待三南殿最之來大政當退在八月初旬前後以政期之退而區處已儲之窠則七月一朔所儲萬無分排之望仍爲留窠又是近例所罕一番稟定然後可以擧行矣煥之曰西銓儲窠之法亦與東銓同而今則政月旣退矣儲窠與否當與東銓一體擧行故敢此仰達矣上曰大臣之意何如彦鎬曰大政雖退而不過一月之間仍令儲窠似好矣上曰依爲之出擧條煥之曰今式年武科出身人赴防一節應頉外士族之當赴者依例赴防事春間筵稟時伏承下敎今番則置之矣除赴防則有納米之例何以爲之乎上曰依爲之除米可也出擧條上曰近日諸道之成冊入啓反有弊焉每以二件上送爲言而或一件或二件故政院及該曹眩於擧行且不得不啓下者則判付於成冊甚爲如何雖稅船之過去等事亦皆成冊事體甚屑越矣至於遺棄兒或有狀啓處或有成冊處此則當初不能明白知委之致矣有隣曰昨日伏聞口傳下敎矣此後凡百爲回啓等文書則竝以狀本擧行事更爲分付似好矣上曰更爲商量未晩矣上曰軍政有國之所重也諸道則皆有軍案而京軍門則禁軍外雖都監將校亦無軍案輦下親兵如是疎漏權設衙門之無規模類如是矣守摠兩營亦無之耶頤之曰守廳亦無軍案入啓之事矣龍輔曰摠廳則有軍案矣蓍東曰近來蔘政至艱産稀價踊年年益甚關東蔘契貢人之來訴備局者非止一再而實無變通矯救之道曾聞三陟之鬱陵島自是産蔘之地而間年搜討每在三四月間故採非當節便作無用之物而局房諸醫皆以爲蔘品甚好無異於五臺諸山所採云明其可用而因循等棄誠爲可惜一番試採無則已之亦無所損明春搜討之當次以今六七月進定使三陟營將領率略干採蔘軍入去採取其擧行事例則已問于該營將有條列報來者自備局從便知委以爲試可乃已之地何如上曰大臣之意何如彦鎬曰此事臣已與諸堂相議該營將條列報來者亦已見之當此蔘政至艱之時明知其可用而因循等棄實爲可惜且間年搜討旣是應行之例則進定期限試可乃已恐無所不可矣頤之曰臣等已與吏判有所商確而曾未有試則御藥所須雖不敢輕易議到當此蔘政極艱之時採之而有補益之道則豈不幸甚乎有隣曰臣亦與吏判爛加商確而明知其可用則採之地恐合事宜矣上曰吏判之言好矣依此爲之可也出擧條時秀曰向因北闕奉命史官歸奏有定平銀店民弊申飭之命矣卽聞安邊府本曹銅店自該邑一竝禁斷驅逐店人云安邊銅店乃是筵稟所設者也年條已久逐歲鑄錢之用專靠於此該邑之因銀店申飭一例防禁誠極駭然分付道臣嚴飭該邑無得更爲禁斷使之如前採銅以爲及期上納事出擧條申飭似好故敢此仰達矣上曰依爲之出擧條命退諸臣以次退出